b'\n_START_ARTICLE_\nKuhmoinen\n_START_SECTION_\nMaantiede\n_START_PARAGRAPH_\nP\xc3\xa4ij\xc3\xa4nteen rannalla sijaitseva Kuhmoinen kuuluu J\xc3\xa4ms\xc3\xa4n seutukuntaan, ja se on Keski-Suomen maakunnan etel\xc3\xa4isin kunta. Kuhmoisten naapurikuntia ovat J\xc3\xa4ms\xc3\xa4, Kangasala, Luhanka, Orivesi, Padasjoki ja Sysm\xc3\xa4._NEWLINE_Kuhmoisissa on kaikkiaan 316 j\xc3\xa4rve\xc3\xa4, joista P\xc3\xa4ij\xc3\xa4nteen j\xc3\xa4lkeen suurimmat ovat Vehkaj\xc3\xa4rvi ja Isoj\xc3\xa4rvi._NEWLINE_Isoj\xc3\xa4rven kansallispuisto sijaitsee Kuhmoisissa. Kuhmoisten muita Natura-kohteita ovat vanhojen metsien alue Edessalo-Haukkasalo, arvokas kallioluontokohde Hertunvuori, monipuolinen korpisuokokonaisuus Hopeaharjunkorpi, Huhkainvuori jonka laelta avautuvat hienot n\xc3\xa4kym\xc3\xa4t P\xc3\xa4ij\xc3\xa4nteelle, Isoj\xc3\xa4rvi-Arvajanreitti, Kaitaj\xc3\xa4rvi, Kyl\xc3\xa4m\xc3\xa4n lammet joka on arvokas kaakkurin pesim\xc3\xa4lampikeskittym\xc3\xa4, monimuotoinen K\xc3\xa4rpp\xc3\xa4j\xc3\xa4rven alue ja rehev\xc3\xa4 Rajalan mets\xc3\xa4alue.\n_START_SECTION_\nKyl\xc3\xa4t\n_START_PARAGRAPH_\nHarjunsalmi, Harmoinen, Kirkonkyl\xc3\xa4, Kissakulma, Kyl\xc3\xa4m\xc3\xa4, Patavesi, Pihlajakoski, Poikkij\xc3\xa4rvi, Puukkoinen, P\xc3\xa4ij\xc3\xa4l\xc3\xa4, Ruolahti, Sappee ja Tehi.\n_START_SECTION_\nHistoriaa\n_START_PARAGRAPH_\nKuhmoisten alueella on liikkunut ihmisi\xc3\xa4 liikkunut jo tuhansien vuosien ajan, mist\xc3\xa4 osaltaan todistavat kunnan alueelta l\xc3\xb6ytyneet kalliomaalaukset ja muut muinaisj\xc3\xa4\xc3\xa4nn\xc3\xb6kset. Kuhmoisten P\xc3\xa4ij\xc3\xa4l\xc3\xa4ss\xc3\xa4 on linnavuori, jota k\xc3\xa4ytettiin rautakaudella puolustusvarustuksena. Kuhmoisten Papinsaaressa on tehty keskiaikaisia l\xc3\xb6yt\xc3\xb6j\xc3\xa4, sielt\xc3\xa4 on kaivettu esiin muun muassa Kalevalakorunakin tunnettu Kuhmoisten kukot. _NEWLINE_Vuosina 1784-1785  rakennettu Kuhmoisten kirkko on Suomen 1700-luvun j\xc3\xa4lkipuoliskon merkitt\xc3\xa4vimpiin kirkonrakentajiin kuuluvan Matti \xc3\x85kerblomin tuotantoa. _NEWLINE_Vuoden 1918 sis\xc3\xa4llissodan aikana k\xc3\xa4ytiin Kuhmoisten taistelu, jonka tunnetaan erityisesti sen yhteydess\xc3\xa4 tapahtuneesta Harmoisten sairashuoneen joukkomurhasta._NEWLINE_Korppilan tilan omistaja Kaarle Hirvansalo rakennutti h\xc3\xb6yrysahan tilansa maille 1912. Sahan yhteydess\xc3\xa4 P\xc3\xa4ij\xc3\xa4nteen rannalla toimineet satama, telakka ja konepaja paikan teollista ilmett\xc3\xa4._NEWLINE_Kuhmoisten kauniita luonnonmaisemia ovat tallentaneet kankaalle useat kultakauden taiteilijat, kuten Pekka Halonen, Kalle L\xc3\xb6yt\xc3\xa4n\xc3\xa4, Marcus Collin ja V\xc3\xa4in\xc3\xb6 H\xc3\xa4m\xc3\xa4l\xc3\xa4inen. _NEWLINE_Kuhmoisten halki kulki pitk\xc3\xa4\xc3\xa4n valtatie 4, kunnes se siirrettiin kulkemaan P\xc3\xa4ij\xc3\xa4nteen it\xc3\xa4puolitse 1990-luvulla. T\xc3\xa4ll\xc3\xb6in valtatien numeroksi muutettiin 24. Tielt\xc3\xa4 erkanee seututie 325 l\xc3\xa4nteen Tampereen suuntaan._NEWLINE_Kuhmoinen  oli ennen vuoden 1997 l\xc3\xa4\xc3\xa4niuudistusta osa P\xc3\xa4ij\xc3\xa4t-H\xc3\xa4meen maakuntaa, vaikka se siirrettiinkin H\xc3\xa4meen l\xc3\xa4\xc3\xa4nist\xc3\xa4 Keski-Suomen l\xc3\xa4\xc3\xa4niin vuonna 1974. _NEWLINE_Kuhmoinen siirtyy Pirkanmaan maakuntaan sote-uudistuksen my\xc3\xb6t\xc3\xa4 vuoden 2021 alussa. Kuhmoinen toivoo aikaisempaa siirtym\xc3\xa4\xc3\xa4 mutta tarkempi aikataulu on ep\xc3\xa4selv\xc3\xa4.\n_START_SECTION_\nTalous\n_START_PARAGRAPH_\nVuonna 2015 kunnassa oli 657 ty\xc3\xb6paikkaa. Niist\xc3\xa4 16\xc2\xa0% oli alkutuotannossa (maa-, mets\xc3\xa4- ja kalataloudessa), 65\xc2\xa0% palveluissa ja 17\xc2\xa0% jalostuksessa. Alkutuotannon osuus oli suurempi kuin koko maassa (3\xc2\xa0%)._NEWLINE_Vuonna 2016 eniten yhteis\xc3\xb6veroa maksaneet yritykset olivat Kuhmoisten Osuuspankki, Harmonia-Kaluste ja Kuhmoisten Maa ja Kiinteist\xc3\xb6.\n_START_SECTION_\nTaajamat\n_START_PARAGRAPH_\nVuoden 2017 lopussa Kuhmoisissa oli 2 252 asukasta, joista 1 261 asui taajamissa, 978 haja-asutusalueilla ja 13 asukkaan asuinpaikan koordinaatit eiv\xc3\xa4t olleet tiedossa. Taajama-aste lasketaan niist\xc3\xa4 asukkaista, joiden asuinpaikan koordinaatit ovat tiedossa; Kuhmoisten taajama-aste on 56,3\xc2\xa0%. Kuhmoisten taajamav\xc3\xa4est\xc3\xb6 kuuluu vain yhteen taajamaan eli kunnan keskustaajamaan Kuhmoisten kirkonkyl\xc3\xa4\xc3\xa4n, jossa oli vuoden 2017 lopussa 1 261 asukasta.\n_START_SECTION_\nMuuta\n_START_PARAGRAPH_\nKuhmoinen osallistuu Myn\xc3\xa4m\xc3\xa4en, Padasjoen, Parikkalan ja Uudenkaupungin kanssa Kohti hiilineutraalia kuntaa -hankkeeseen, jonka tarkoituksena on v\xc3\xa4hent\xc3\xa4\xc3\xa4 hiilidioksidip\xc3\xa4\xc3\xa4st\xc3\xb6j\xc3\xa4 enemm\xc3\xa4n kuin Euroopan unioni edellytt\xc3\xa4\xc3\xa4. Vuonna 2016 arvioitiin ett\xc3\xa4 Verkostossa mukana olevissa kunnissa, l\xc3\xa4hinn\xc3\xa4 niiden energiantuotannossa ja rakennusten energiankulutuksessa,  on v\xc3\xa4hennetty kasvihuonekaasup\xc3\xa4\xc3\xa4st\xc3\xb6j\xc3\xa4 7-67\xc2\xa0% vuodesta 2008. Keskim\xc3\xa4\xc3\xa4r\xc3\xa4inen v\xc3\xa4hennys oli 20\xc2\xa0%._NEWLINE_Kuhmoisten pit\xc3\xa4j\xc3\xa4ruoiksi nimettiin 1980-luvulla liha-perunakeitto, suolas\xc3\xa4rjet ja perunalimppu, uunipuuro, penkkivelli eli perunajauhosta tehty mutti sek\xc3\xa4 keitetty ja paistettu kaurapuuro.\n_START_SECTION_\nLiikenne\n_START_PARAGRAPH_\nKunta sijaitsee valtatie 24:n varrella. Suoria linja-autoyhteyksi\xc3\xa4 kulkee Helsinkiin, Jyv\xc3\xa4skyl\xc3\xa4\xc3\xa4n ja Tampereelle. Kes\xc3\xa4isin liikenn\xc3\xb6i sis\xc3\xa4vesilaivoja Kuhmoisten, Kelventeen, Virmailan ja Padasjoen kirkonkyl\xc3\xa4n v\xc3\xa4lill\xc3\xa4.'